གོང་གི་མགུར་ནང་གསལ་བ་ལྟར།ཡ་ཡིས་གོང་ངམ་མཐོ་བ་དང་།མཡིས་འོག་གམ་དམའ་བ་མཚོན་ཚུལ་དེ་དང་མཚུངས་པར།བོད་སྐད་ནང་ཡ་ཁ་མ་ཁ་དང་།ཡ་གི་མ་གི།ཡ་ཐེམ་མས་ཐེམ་སོགས་ཀྱི་མིང་ཚིག་ཇི་སྙེད་ཅིག་གྲུབ་ཡོད་ཅིང་།ལྟ་སྟངས་དེ་སྐྱེ་བོའི་རང་བཞིན་ལ་སྦྱར་ཏེ།སྐྱེ་བོ་རང་བཞིན་དྲང་ཞིང་བཟང་བ་རྣམས་ལ་ཡ་རབས་ཟེར་བ་དང་།སྐྱེ་བོ་རང་བཞིན་འཁྱོག་ཅིང་ངན་པ་ཚོར་མ་རབས་ཞེས་བརྗོད་སྲོལ་བརྟན་ཚུགས་པར་ཡོད།ཡང་མཐོ་སར་སྟོད་དང་ཐོད།མཐོ།མཐོན་པོ་བཅས་དང་།དམའ་སར།སྨད་དང་དམད།དམའ།དམན་ཞེས་པའི་ཚིག་ཆགས་ཤིང་།མཐོ་སར་བསྐྱེལ་བའམ་བསྔགས་པ་ལ་བསྟོད་པ་དང་།དམའ་སར་འཕེན་པའམ་འབེབས་པ་ལ།དམའ་འབེབས་ཞེས་པའི་ཚིག་གྲུབ་ཚུལ་འདི་ཚོར་དཔྱད་ན།གནའ་རབས་ཀྱི་བོད་མིས་བཟང་བསྟོད་ངན་སྨད་ཀྱི་ཆ་འཇོག་བྱེད་སྟངས་དང་།རྫུན་མཁན་དང་རྫུན་གཏམ་ལ་མ་བིའམ་མ་བིན་ཞེས་བརྗོད་སྲིད་པའི་ངེས་ཤེས་ཆེ་རུ་འགྲོའོ།།